**En række af Elite-smiley’er til Langagergård Plejecenter**

**Hele fem styks storsmilende Elite-smiley’er. Det blev resultatet af et netop gennemført uanmeldt kontrolbesøg af Fødevarestyrelsen på plejecenteret, som Forenede Care driver i Karlslunde.**

Køkkenpersonalet var netop i gang med at vaske gulvene i køkkenet på Langagergård Plejecenter ved middagstid. Køkkenleder Kitt Krogslund Steenberg havde nemlig igangsat en hovedrengøring af køkkenet, og der var på forhånd forberedt blandt andet lækre hjemmelavede frikadeller og kold kartoffelsalat på plejecenteret, så køkkenfolkene denne dag havde mulighed for at give køkkenet en ordentlig omgang rengøringen midt på dagen.
”Pludselig står en af kollegerne i døråbningen og siger, at der er en kontrollant fra Fødevarestyrelsen, som gerne vil ud og kigge på køkkenforholdene. Jeg troede først, at hun lavede sjov med os, fordi vi jo netop var i gang med en af vores hovedrengøringer i køkkenet,” siger Kitt Krogslund Steenberg efterfulgt af et grin.
”Men da jeg så fandt ud af, at der rigtig nok var tale om en kontrollant fra Fødevarestyrelsen blev hun selvfølgelig inviteret indenfor.”

**Intet at komme efter**Kontrollantens besøg viste sig da også at være positivt på alle måder. På plejecenteret findes et større produktionskøkken og otte selvstændige mindre køkkener, der kobler sig til hvert enkelt bo- og levemiljø, som beboerne har deres dagligdag i. Kontrollanten havde denne dag planlagt at skulle gennemgå det store produktionskøkken og seks af de mindre køkkener.
”Og der var intet at komme efter. Selvom kontrollanten var meget grundig og nøje gennemgik alle forhold, så fandt hun ikke noget, som overhovedet kunne kritiseres. Det er vi selvfølgelig rigtig glade for og stolte af. Vi har en stor berøringsflade med mange mennesker hver dag, og de skal naturligvis være helt trygge ved forholdene i og omkring vores køkkener. Det har meget høj prioritet for os,” forklarer Kitt Krogslund Steenberg.
Og prioriteringen viser sig også at bære frugt. I hvert fald mundede det grundige kontrolbesøg, hvor Fødevarestyrelsens medarbejder blandt andet kontrollerede hygiejnen i køkkenerne, rengøringen, opbevaringen og datomærkningen af fødevarerne, ud i fem særlige grønne beviser for, at køkkenforholdene på stedet er helt i top. Nemlig fem styks smiley’er af den fineste slags – Elite-smiley’er. Derudover blev der fornyet to storsmilende smiley’s, som personalet forventer også bliver opgraderet til Elite-smiley’er ved næste kontrol.

**Anerkendelse**
En Elite-smiley bliver første gang udløst, når man har modtaget fire storsmilende smiley’er i træk og ikke har haft anmærkninger på nogen kontrolrapport de seneste 12 måneder. For det store produktionskøkken på plejecenteret er det anden gang i træk, at Elite-smiley’en bliver fornyet. Og det glæder køkkenlederen:
”Det er super godt, at Fødevarestyrelsen med Elite-smiley’en anerkender, at vi har helt styr på tingene, og at vi fortsat udfører vores arbejde godt og håndterer hygiejnen i køkkenregionerne ordentligt,” siger Kitt Krogslund Stenberg veltilfreds og nævner, at der gælder særlige forholdsregler for plejecenterkøkkener, som skal følges med hensyn til blandt andet håndtering og tillavning af råvarer og deres holdbarheder.

*Billeder fra Langagergård Plejecenter og logoet for Elite-smileyen kan downloades i høj opløsning nederst på siden.*